
I. ОБЩО ПРЕДСТАВЯНЕ НА УЧЕБНАТА ПРОГРАМА
Учебната програма по  полифония е предназначена за ученици от професиите музикант-инструменталист и музикант-вокалист. Тя дава възможност за запознаване с основни понятия и термини  от полифоничната теория и практика, полифоничните епохи и характерните полифонични форми, спецификата на полифоничния строеж и основните полифонични похвати. Насочена е към формиране на полифоничен слух и способност за ориентация в многогласната фактура. Дава основни умения по изграждане на елементарни полифонични построения от самите ученици. Запознава с творчеството на композитори  - полифоници и със спецификата на структурата, техническата и смислова същност на различните полифонични жанрове. В процеса на обучение се осъществяват междупредметни и интердисциплинарни връзки с предметите: история на музиката, хармония, теория на музикалните елементи, музикални форми, история.
Разделите и темите са представени в методична последователност и логическа връзка. 

II. ЦЕЛИ НА ОБУЧЕНИЕТО ПО УЧЕБНИЯ ПРЕДМЕТ
В резултат на обучението ученикът трябва да:
·  усвои основни понятия и термини  от полифоничната теория;
·  придобие знания за различните полифонични стилове и техните специфични черти, за  развитието на полифонията в исторически план;
·  осъзнава спецификата на полифоничния строеж и основните полифонични похвати;
· придобие способност за ориентация в многогласна фактура, полифонично слушане и възприемане и практическо изграждане на елементарни полифонични структури

III. РАЗПРЕДЕЛЕНИЕ НА УЧЕБНОТО ВРЕМЕ 
Разпределението на часовете е в съответствие с утвърдените типови учебни планове за професиите „музикант-инструменталист“ и „музикант-вокалист“.
	XI клас
	XII клас

	Брой учебни седмици  - 36 
	Брой учебни седмици - 29

	Брой учебни часове     - 36
	Брой учебни часове    - 29



IV. МЕТОДИЧЕСКИ УКАЗАНИЯ
	В процеса на обучение да се съчетават практически задания за самостоятелна работа в клас и за домашна работа, преглеждане и коментар на практическите задания, преподаване на нов материал, аналитично прослушване и разглеждане на подходящи нотни примери, солфежиране на откъси от полифоничната литература и проверка на знанията на учениците. Използват се историческите знания на учениците за епохата, разполагат се по нов начин във връзка с полифоничната периодизация. Уроците за cantus firmus и двугласен контрапункт се обогатяват с основни знания за мелодиката, за законите на едногласния строеж, за употребата на интервалите. Материалът се преминава теоретично, практически (създават се двугласни съчинения), аналитично (наблюдават се композиторските решения от различните епохи). Материалът за свободен полифоничен стил се изучава само теоретично и аналитично.

V.    УЧЕБНО СЪДЪРЖАНИЕ
Структурирането на учебното съдържание е по раздели и теми. За всеки раздел в програмата са записани препоръчителен брой учебни часове и теми. Учителят конкретизира броя на учебните часове за всяка тема в съответствие с посочените за раздела.  За постигане целите на обучението учителят разпределя учебните часове за нови знания, упражнения и контрол.

XI клас
1. Въведение	- 3 часа
1.1.  Исторически сведения за полифонията
1.2.  Основни понятия в полифонията. Полифонични епохи.
1.3. Видове примитивно многогласие (бурдон, органум, фобурдон), акордов строеж, полифоничен многоглас, хомофонен многоглас, хетерофония и смесени форми.
2. Строг полифоничен стил. Естетическа характеристика на стила, отражения в стоежа на мелодиката. Характерни особености на ладовата, ритмическата, метрическата, темповата и интерваловата организация. Cantus firmus-на техника. Система на Йоханес Фукс. Двугласен контрапункт – 24 часа
2.1.  Cantus firmus – устройство на мелодиката.
[bookmark: _GoBack]2.2.  Съчинение на cantus firmus-и в различни ладове.
2.3. Двугласен контрапункт. Общи правила. Употреба на консонанса в строгия полифоничен стил.
2.4. І вид двугласен контрапункт. Особености. Съчиняване и изпяване на нотни примери.
2.5. ІІ вид двугласен контрапункт. Употреба на проходящ дисонанс. Съчиняване и изпяване на нотни примери.
2.6. ІІІ вид двугласен контрапункт – аподжатура, нота камбиата. Съчиняване и изпяване на нотни примери.
2.7. ІV вид двугласен контрапункт – дисонанс на силно време, дисонантен синкоп. Съчиняване и изпяване на нотни примери
2.8. V вид двугласен контрапункт – цветиста мелодия. Употреба на осмини,     антисипация. Съчиняване и изпяване на нотни примери.
3. Свободен двуглас - 7 часа
3.1.   Свободен дуглас. Комплементарен ритъм. Каденци. Съчиняване и изпяване на нотни примери.
4. Полифонични школи и полифонични жанрове през епохата на строгия полифоничен стил – 2 часа
4.1. Мотет, мадригал, меса. Прослушване и анализ на музикални примери от: Филип дьо Витри, Гийом дьо Машо, Жоскен дьо Пре, Джовани Палестрина, Орландо ди Ласо, Джезуалдо да Веноза, Монтеверди и др. 
XII  клас
1. Контрастна и инвенционна полифония. Характеристика на двата основни типа полифонично мислене. – 14 часа 
1.1.  Сложен двугласен контрапункт – видове
1.2.  Сложен превратен контрапункт в октава. Съчиняване.
1.3.  Сложен превратен контрапункт в децима. Съчиняване.
1.4. Обща информация за имитация и канон като техники и като форма. Видове имитации и канони. Имитационна полифония.
1.5.   Мотетно-ричеркарна структура.
2. Свободен полифоничен стил  - 14 часа
2.1.  Представители на свободния инструментален полифоничен стил. Пърсел, Хендел, Бах. Основни жанрове.
2.2.  Инвенция. Анализ на двугласни и тригласни инвенции от Й. С. Бах.
2.3.  Контрастно – съставни форми – прелюд и фуга, токата и фуга, фантазия и фуга и др. 
2.4.  Фуга – видове. Анализ на фуги от „Добре темперирано пиано”.
3. Многогласието в българския музикален фолклор и композиторско творчесто – 1 час
3.1. Прослушване и анализи на песни и многогласни пиеси от българския фолклор и композиторско творчество, например: “Гайдар” от Светослав Обретенов (бурдон); “Полегнала е Тодора” от Филип Кутев (съвременен фобурдонен стил); “Кажи, кажи, Ангьо” и “Четири мадригала” от Любомир Пипков и др..

VI. ОЧАКВАНИ РЕЗУЛТАТИ
 В края на обучението учениците трябва да придобият следните компетентности:
- самостоятелно да създават двугласно полифонично съединение чрез основните      контрапунктични техники;
- слухово и зрително да разчитат  полифонична фактура;
- развит полифоничен слух; 
- да владеят и ползват специфичната терминология;
- да се ориентират правилно в полифоничните епохи, стилове и жанрове.

VII. ЛИТЕРАТУРА

Съставители на програмата:
Свилен Димитров – НУИ „Проф. Веселин Стоянов“ – Русе
Деница Кръстанова - НУИ „Проф. Веселин Стоянов“ – Русе



